b'\n_START_ARTICLE_\nM\xc3\xa2nuitorii de zombi\n_START_SECTION_\nCadrul ac\xc8\x9biunii\n_START_PARAGRAPH_\nAcest roman reprezint\xc4\x83 singura explorare de c\xc4\x83tre Heinlein a temei SF a "invaziei extraterestre", pe care o abordeaz\xc4\x83 \xc3\xaentr-un mod diferit de celelate texte anterioare pe aceea\xc8\x99i tem\xc4\x83. El nu prezint\xc4\x83 unghiul clasic al "omenirii neajutorate" \xc3\xaenceput cu  R\xc4\x83zboiul lumilor \xc8\x99i nici nu se folose\xc8\x99te de vreuna dintre temele horror conven\xc8\x9bionale. De\xc8\x99i invadatorii sunt suficient de \xc3\xaensp\xc4\x83im\xc3\xa2nt\xc4\x83tori, aten\xc8\x9bia este fixat\xc4\x83 pe str\xc4\x83dania extratere\xc8\x99trilor de a coordona invazia \xc8\x99i pe eforturile omenirii de a o \xc3\xaempiedica._NEWLINE_Ac\xc8\x9biunea se petrece \xc3\xaen secolul XXI (prima scen\xc4\x83 are loc pe 12 iulie 2007), dup\xc4\x83 un r\xc4\x83zboi nuclear \xc3\xaentre Uniunea Sovietic\xc4\x83 \xc8\x99i Occident. Uniunea Sovietic\xc4\x83 \xc8\x99i China au format un bloc unic controlat de Moscova, sovieticii ajung\xc3\xa2nd s\xc4\x83 controleze \xc8\x99i unele zone \xc3\xaen care se vorbe\xc8\x99te limba kurd\xc4\x83._NEWLINE_Societatea a devenit mai liberal\xc4\x83, iar armele laser \xc8\x99i ma\xc8\x99inile zbur\xc4\x83toare au devenit un lucru comun. Au fost construite sta\xc8\x9bii spa\xc8\x9biale, iar pe Venus a fost stabilit\xc4\x83 o colonie. Tehnologia spa\xc8\x9bial\xc4\x83 este mai avansat\xc4\x83 dec\xc3\xa2t prima decad\xc4\x83 a secolului XXI \xc3\xaen care tr\xc4\x83im; de exemplu, spre satelitul Titan este trimis\xc4\x83 o nav\xc4\x83 cu facilit\xc4\x83\xc8\x9bi pentru un echipaj numeros \xc8\x99i suficient armament pentru a \xc3\xaenfrunta o \xc3\xaentreag\xc4\x83 civiliza\xc8\x9bie. Cu toate acestea, comunica\xc8\x9biile prin satelit nu sunt men\xc8\x9bionate, transmisiile posturilor de televiziune fiind limitate la capacit\xc4\x83\xc8\x9bile de la vremea scrierii romanului._NEWLINE_Acest element este de o importan\xc8\x9b\xc4\x83 crucial\xc4\x83 pentru ac\xc8\x9biune, deoarece o \xc8\x9bar\xc4\x83 de dimensiunile Statelor Unite este divizat\xc4\x83 \xc3\xaen numeroase "sectoare" care recep\xc8\x9bioneaz\xc4\x83 transmisiunile televizate din vecin\xc4\x83tate \xc8\x99i le retransmit mai departe. C\xc3\xa2nd invadatorii cuceresc un asemenea "sector", ei ajung s\xc4\x83 controleze comunica\xc8\x9biile \xc8\x99i s\xc4\x83 izoleze locuitorii zonei fa\xc8\x9b\xc4\x83 de lumea exterioar\xc4\x83, oprind imixtiunea guvernului central._NEWLINE_Cartea a fost scris\xc4\x83 pe vremea c\xc3\xa2nd valul presupuselor observ\xc4\x83ri a farfuriilor zbur\xc4\x83toare era \xc3\xaen plin av\xc3\xa2nt \xc8\x99i se afla \xc3\xaen centrul preocup\xc4\x83rilor mass-media americane. Nava invadatorilor este o "farfurie zbur\xc4\x83toare.\n_START_SECTION_\nIntriga\n_START_PARAGRAPH_\n"Sam" este un agent \xc3\xaentr-o organiza\xc8\x9bie secret\xc4\x83 guvernamental\xc4\x83 care raporteaz\xc4\x83 doar Pre\xc8\x99edintelui. Elmerge s\xc4\x83 investigheze presupusul loc al ateriz\xc4\x83rii unui OZN \xc3\xaen Grinnell, Iowa, unde au disp\xc4\x83rut o serie de agen\xc8\x9bi, \xc3\xaenso\xc8\x9bit de \xc8\x99eful s\xc4\x83u, "B\xc4\x83tr\xc3\xa2nul", \xc8\x99i de agenta "Mary", o ro\xc8\x99cat\xc4\x83 r\xc4\x83pitoare. Acolo descoper\xc4\x83 c\xc4\x83 oamenii se afl\xc4\x83 sub controlul unor molu\xc8\x99te care s-au ata\xc8\x99at pe spatele lor, sub ceaf\xc4\x83, lucru care \xc3\xaei determin\xc4\x83 s\xc4\x83 \xc3\xael alerteze pe Pre\xc8\x99edinte_NEWLINE_._NEWLINE_Sam prime\xc8\x99te misiune de a captura o molusc\xc4\x83 vie, dar sf\xc3\xa2r\xc8\x99e\xc8\x99te prin a c\xc4\x83dea sub controlul ei. Invazia cap\xc4\x83t\xc4\x83 propor\xc8\x9bii, molu\xc8\x99tele fiind expediate prin po\xc8\x99t\xc4\x83 c\xc4\x83tre toate col\xc8\x9burile Statelor Unite pentru a recruta mai mul\xc8\x9bi oameni. Ele ajung s\xc4\x83 ocupe tot mai multe pozi\xc8\x9bii cheie \xc3\xaenainte ca Sam s\xc4\x83 fie eliberat de sub controlul molu\xc8\x99tei. Dar, de\xc8\x99i ideea \xc3\xael \xc3\xaengroze\xc8\x99te, el este nevoit s\xc4\x83 reintre voluntar sub controlul ei pentru a putea fi interogat de B\xc4\x83tr\xc3\xa2n, permi\xc8\x9b\xc3\xa2nd astfel ob\xc8\x9binerea informa\xc8\x9biilor necesare protej\xc4\x83rii Pre\xc8\x99edintelui \xc8\x99i salv\xc4\x83rii \xc8\x9b\xc4\x83rii. Legat \xc8\x99i atent supravegheat, Sam particip\xc4\x83 la experiment \xc8\x99i afl\xc4\x83 c\xc4\x83 molu\xc8\x99tele provin de pe satelitul Titan al planetei Saturn._NEWLINE_Politicienii sunt convin\xc8\x99i \xc3\xaen sf\xc3\xa2r\xc8\x99it de pericol \xc8\x99i adopt\xc4\x83 o lege care oblig\xc4\x83 \xc3\xaentreaga popula\xc8\x9bie s\xc4\x83 umble dezbr\xc4\x83cat\xc4\x83 pentru a permite depistarea molu\xc8\x99telor. \xc3\x8entre timp, acestea au trecut la un nou pas al invaziei: ele se divizeaz\xc4\x83 prin fisiune, d\xc3\xa2nd na\xc8\x99tere unor noi molu\xc8\x99te care paraziteaz\xc4\x83 tot mai mul\xc8\x9bi oameni. \xc3\x8en plus, pentru a asigura o r\xc4\x83sp\xc3\xa2ndire mai rapid\xc4\x83, apeleaz\xc4\x83 la transportul oferit de animalele de companie ale oamenilor._NEWLINE_Retra\xc8\x99i \xc3\xaentr-o caban\xc4\x83 pentru a-\xc8\x99i petrece luna de miere, Sam \xc8\x99i Mary sunt la un pas de a deveni sclavii molu\xc8\x99telor \xc8\x99i \xc3\xaen\xc8\x9beleg c\xc4\x83 e nevoie de o ac\xc8\x9biune rapid\xc4\x83, sau omenirea este sortit\xc4\x83 s\xc4\x83 piard\xc4\x83 lupta. Sam \xc3\xaencepe s\xc4\x83 cread\xc4\x83 c\xc4\x83 molu\xc8\x99tele l-au marcat pentru reposedare, deoarece ele pot comunica prin "conferin\xc8\x9b\xc4\x83 direct\xc4\x83" \xe2\x80\x93 gazdele lor stau spate \xc3\xaen spate, permi\xc8\x99\xc3\xa2nd fuziunea par\xc8\x9bial\xc4\x83 a molu\xc8\x99telor. Aceast\xc4\x83 tehnic\xc4\x83 permite o r\xc4\x83sp\xc3\xa2ndire rapid\xc4\x83 a informa\xc8\x9biilor printre molu\xc8\x99te, unii savan\xc8\x9bi opin\xc3\xa2nd c\xc4\x83 ele sunt, de fapt, un organism \xc3\xaemp\xc4\x83r\xc8\x9bit \xc3\xaen mai multe trupuri._NEWLINE_Explor\xc3\xa2nd o nou\xc4\x83 aterizare din Mississippi, B\xc4\x83tr\xc3\xa2nul descoper\xc4\x83 trupuri omene\xc8\x99ti aflate \xc3\xaen anima\xc8\x9bie suspendat\xc4\x83, iar descoperirea \xc3\xaei treze\xc8\x99te lui Mary amintiri dureroase de pe vremea c\xc3\xa2nd tr\xc4\x83ia \xc3\xaentr-o comunitate de pe Venus. Acces\xc3\xa2ndu-i amintirile prin hipnoz\xc4\x83, B\xc4\x83tr\xc3\xa2nul \xc8\x99i Sam descoper\xc4\x83 c\xc4\x83 popula\xc8\x9bia venusian\xc4\x83 a devenit \xc3\xaen trecut victima molu\xc8\x99telor, de care a sc\xc4\x83pat prin intermediul "febrei de nou\xc4\x83 zile ". De\xc8\x99i fatal\xc4\x83 \xc8\x99i pentru oameni, ea duce la moartea molu\xc8\x99tei dup\xc4\x83 doar patru zile, permi\xc8\x9b\xc3\xa2nd salvarea gazdei \xc3\xaen cele cinci zile r\xc4\x83mase. Sam pune la punct un plan pe scar\xc4\x83 larg\xc4\x83 de infestare a oamenilor-sclavi cu virsului febrei, eveniment urmat de imunizarea gazdelor imediat dup\xc4\x83 moartea molu\xc8\x99telor._NEWLINE_\xc3\x8en timpul istovitoarei munci de imunizare a celor a c\xc4\x83ror molu\xc8\x99te au decedat, B\xc4\x83tr\xc3\xa2nul ajunge sub controlul unei molu\xc8\x99te \xc8\x99i \xc3\xael ia prizonier pe Sam. Av\xc3\xa2nd ace\xc8\x99ti doi oameni care au fost creierul opera\xc8\x9biunii de oprire a invaziei, molu\xc8\x99tele au dob\xc3\xa2ndit un atu important \xc3\xaen c\xc3\xa2\xc8\x99tigarea r\xc4\x83zboiului. Totu\xc8\x99i, Sam reu\xc8\x99e\xc8\x99te s\xc4\x83 le dejoace planul \xc8\x99i s\xc4\x83 \xc3\xael salveze pe B\xc4\x83tr\xc3\xa2n de sub influen\xc8\x9ba molu\xc8\x99telor. Finalul \xc3\xael prezint\xc4\x83 pe Sam \xc3\xaembarcat pe nava preg\xc4\x83tit\xc4\x83 s\xc4\x83 atace satelitul Titan, \xc3\xaentr-un contraatac menit s\xc4\x83 schimbe soarta r\xc4\x83zboiului.\n_START_SECTION_\nVersiune alternativ\xc4\x83\n_START_PARAGRAPH_\nVersiunea ini\xc8\x9bial\xc4\x83 a romanului lui Heinlein con\xc8\x9binea 96.000 de cuvinte, fiind scurtat\xc4\x83 la 60.000 de cuvinte at\xc3\xa2t \xc3\xaen volumul publicat \xc3\xaen 1951, c\xc3\xa2t \xc8\x99i \xc3\xaen versiunea serializat\xc4\x83 \xc3\xaen Galaxy. Pentru aceast\xc4\x83 din urm\xc4\x83 versiune, editorul H.L. Gold a operat modific\xc4\x83ri semnificative, c\xc4\x83rora Heinlein li s-a opus cu \xc3\xaend\xc3\xa2rjire, f\xc4\x83r\xc4\x83 un succes prea mare._NEWLINE_\xc3\x8en 1990, la doi ani dup\xc4\x83 moartea lui Heinlein, v\xc4\x83duva lui, Virginia Heinlein, a aprobat publicarea unei versiuni extinse care con\xc8\x9binea materialul exclus din versiunea publicat\xc4\x83 ini\xc8\x9bial. T\xc4\x83ieturile au fost f\xc4\x83cute pentru c\xc4\x83 romanul era prea lung \xc8\x99i controversat pentru pia\xc8\x9ba anului 1951. De exemplul \xc3\xaen versiunea complet\xc4\x83, cartea \xc3\xaencepe cu Sam trezindu-se al\xc4\x83turi de o blond\xc4\x83 pe care o ag\xc4\x83\xc8\x9base \xc3\xaen seara precedent\xc4\x83 \xe2\x80\x93 episod eliminat complet \xc3\xaen versiunea din 1951. Aceasta prezint\xc4\x83 pierderea apetitului sexual de c\xc4\x83tre oamenii controla\xc8\x9bi de molu\xc8\x99te, dar \xc3\xaen versiunea scris\xc4\x83 ini\xc8\x9bial de Heinlein \xc8\x99i publicat\xc4\x83 \xc3\xaen 1990 se relateaz\xc4\x83 despre descoperirea sexualit\xc4\x83\xc8\x9bii umane de c\xc4\x83tre "p\xc4\x83pu\xc8\x99ari " \xc8\x99i de folosirea ei \xc3\xaen orgii transmise \xc3\xaen direct de televiziunile din zonele controlate de ei.\n_START_SECTION_\nOpinii critice\n_START_PARAGRAPH_\nBoucher \xc8\x99i McComas au caracterizat romanul ca "o incredibil de incitant\xc4\x83 melodram\xc4\x83 a intrigii ", subliniind c\xc4\x83 Heinlein a demonstrat "nu doar virtuozitatea sa de a apela la logica clar\xc4\x83, detaliile extrem de atent prezentate \xc8\x99i talentul expunerii indirecte ", dar \xc8\x99i virtu\xc8\x9bi nea\xc8\x99teptate de genul "u\xc8\x99urin\xc8\x9bei utiliz\xc4\x83rii mijloacelor suspansului [\xc8\x99i] o ingeniozitate deosebit\xc4\x83 \xc3\xaen creionarea intrigii ". P. Schuyler Miller, remarc\xc3\xa2nd c\xc4\x83 "momentele cheie [ale romanului] par a fi relatate telegrafic ", a sugerat c\xc4\x83 Heinlein a prezentat situa\xc8\x9biile din fundal a\xc8\x99a de eficient, \xc3\xaenc\xc3\xa2t a permis cititorilor s\xc4\x83 rezolve misterul \xc3\xaenaintea personajelor sale. \xc3\x8en coloana sa de "C\xc4\x83r\xc8\x9bi" din F&SF, Damon Knight a ales romanul printre cele mai bune c\xc4\x83r\xc8\x9bi SF ale anilor \xe2\x80\x9950.'